讀問月
作者：梅堯臣
朝代：宋

paragraphs: 我讀李白問月詩，乃知白也心太癡。
明月在上爾在下，月行豈獨君相隨。
白兔擣藥亦何療，常娥孤棲欲嫁誰。
古人今人被磨滅，休問有來都幾時。
唯有長照金樽裏，此言萬世不可移。
但能自醉月自落，夜夜如此誰復疑。
一月二十二三日，半是風雨相乖離。
常願晴明對以飲，耳邊流水勝鳴絲。